FI Euroopan unionin virallinen lehti CE 84/145

(2004/C 84 E/0184)

KIRJALLINEN KYSYMYS E-4085/03

esittäjä(t): Marianne Thyssen (PPE-DE) komissiolle

(14. tammikuuta 2004)

Aihe: Direktiiviä 1999/44/EY koskevat käytännön soveltamisongelmat

Kulutustavaroiden kauppaa ja niihin liittyviä takuita koskevista tietyistä seikoista 25. toukokuuta 1999 annetun direktiivin 1999/44/EY (1) mukaisesti yhdenmukaistetaan jäsenvaltioiden lainsäädäntöä, joka koskee kulutustavaroiden kauppaa ja niihin liittyviä takuita koskevia tiettyjä seikkoja. Direktiivin nojalla tuotteen myyjä on vastuussa kaikista virheistä, joita tavarassa ilmenee luovutushetkellä ja kahden vuoden kuluessa tavaran luovutuksesta. Ostaja voi vaatia tiettyjä takuita kuten tavaran vastikkeetonta korjausta tai vaihtamista, sopivaa hinnanalennusta tai kaupan purkamista. Direktiivin 5 artiklan 3 kohdan mukaisesti, jollei toisin osoiteta, kuuden kuukauden kuluessa tavaran luovutushetkestä ilmenevän virheen oletetaan olleen olemassa luovutushetkellä, jollei tämä oletus ole tavaran tai virheen luonteen vastainen.

Takuita koskevia uusia sääntöjä sovelletaan kaikkiin irtaimiin esineisiin. Näin ollen takuusäännöstöä sovelletaan periaatteessa myös kukkiin, kasveihin ja elintarvikkeisiin, joiden säilyvyys on luonnostaan rajoitettu. Mikäli ostaja tuo jonkun kyseisistä tuotteista kuuden kuukauden sisällä ostohetkestä takaisin myyjälle, (esimerkiksi sen takia, että tuote ei ole (enää) tuore) myyjän on lähes mahdoton todistaa, että kyseinen tuote oli ostohetkellä tuore, jotta häntä eivät koskisi direktiivin takuuvelvoitteet.

Onko komissio tietoinen ongelmista, joita kyseisen direktiivin soveltaminen aiheuttaa kukkien, kasvien ja elintarvikkeiden suhteen? Onko komissio jo saanut asiasta valituksia? Voisiko komissio kertoa, millä tavalla ne jäsenvaltiot, jotka ovat jo saattaneet direktiivin osaksi kansallista lainsäädäntöään, ovat ratkaisseet ongelman? Koskeeko direktiivin 5 artiklan 3 kohdassa tarkoitettu poikkeus kyseisiä tuotteita? Katsooko komissio, että asianmukainen oikeusvarmuus edellyttäisi, että takuusäännöissä otettaisiin huomioon näitä tuotteita koskevat poikkeukset tai rajoitukset? Mikäli vastaus on myönteinen, milloin komissio aikoo tehdä asiaa koskevia ehdotuksia?

David Byrnen komission puolesta antama vastaus

(26. helmikuuta 2004)

Kulutustavaroiden kauppaa ja niihin liittyviä takuita koskevista tietyistä seikoista 25. toukokuuta 1999 annettu Euroopan parlamentin ja neuvoston direktiivi 1999/44/EY kattaa ”kulutustavarat” siinä merkityksessä, kuin ne on määritelty 1 artiklan 2 kohdan b alakohdassa. Laveasti tulkittuna niihin sisältyvät kaikki irtaimet esineet. Direktiivin soveltamisalan ulkopuolelle on kuitenkin jätetty joitakin irtaimia esineitä, jotka eivät ole olennaisia nyt käsiteltävässä tapauksessa. Tässä mielessä arvoisa parlamentin jäsen on oikeassa väittäessään, että irtaimet esineet, joiden säilyvyys on rajoitettu, kuten kukat, kasvit ja elintarvikkeet, kuuluvat direktiivin soveltamisalaan.

Parlamentin jäsen on oikeassa myös väittäessään, että 5 artiklan 3 kohdan mukaan kuuden kuukauden kuluessa tavaran luovutushetkestä ilmenevän virheen oletetaan olleen olemassa luovutushetkellä, jollei toisin todisteta. Tällä kumottavissa olevalla oletuksella siirretään todistustaakkaa kuluttajan hyväksi, mikä on tärkeä direktiivin tuoma etu Euroopan kuluttajille. Perusteluna todistustaakan siirrolle on, että myyjän on paljon helpompi todistaa tavaran olleen sopimuksenmukainen, koska hän tuntee tavaran ja hän voi hankkia siitä tietoja. Kuluttajilla sitä vastoin ei aina ole tarvittavaa asiantuntemusta eivätkä he aina voi hankkia tarvittavia tietoja todistaakseen väitteensä. Olettamukseen on kuitenkin poikkeus, jota sovelletaan silloin, kun olettamus on tavaran luonteen vastainen. Tämä poikkeus otettiin direktiiviin, jotta voidaan ottaa huomioon pilaantuvat tavarat, kuten ne, jotka parlamentin jäsen mainitsee. Asiasta keskusteltiin Euroopan parlamentissa ja neuvostossa yhteispäätösmenettelyn aikana. Komissio ei sen vuoksi katso, että oikeusvarmuus vaarantuu, kun on kyse kukista, kasveista ja elintarvikkeista, eikä se ole vastaanottanut yhtään valitusta kyseisistä tuotteista.

Komissio ei tällä hetkellä voi antaa täydellistä kuvausta siitä, miten direktiivi on saatettu osaksi jäsenvaltioiden kansallista lainsäädäntöä, koska Belgia, Ranska ja Luxemburg eivät vieläkään ole tehneet sitä. Direktiivin soveltamista on tarkoitus tarkastella perusteellisesti vasta vuonna 2006.

(1) EYVL L 171, 7.7.1999, s. 12.